Author: skulova
Last saved by: agenda0
Company: UVSR

Predkladacia správa 

	Predkladaným návrhom poslanci Národnej rady Slovenskej republiky Ladislav Orosz a Anton Hoffmann navrhujú novelizovať zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Tento zákon umožňuje vláde Slovenskej republiky vydávať nariadenia vlády aj na vykonanie Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej s tým, že tieto nariadenia vlády môžu ukladať v súlade s Ústavou Slovenskej republiky aj povinnosti.	

	Podľa dôvodovej správy je dôvodom predloženia návrhu novely citovaného zákona predovšetkým skutočnosť, že vo výpočte oblastí, v ktorých vláda Slovenskej republiky môže vydávať aproximačné nariadenia vlády Slovenskej republiky, chýba oblasť poľnohospodárstva, ako dôležitá oblasť vyžadujúca aproximáciu v prístupovom procese do Európskej únie. Preto sa tento výpočet navrhuje o túto oblasť doplniť. Zároveň sa predkladaným návrhom zákona navrhuje vykonať úpravy tých ustanovení, o ktorých sa v priebehu prerokúvania v Národnej rade Slovenskej republiky vyslovili niektoré pochybnosti. 

	Podľa dôvodovej správy prijatie navrhovaného zákona nemá dopad na štátny rozpočet, ani na rozpočty obcí, či verejnoprospešných inštitúcií, ani nezakladá požiadavky  na pracovné sily či organizačné zabezpečenie, s čím sa stotožňuje aj ministerstvo financií – list z 11.1. 2002.

	S uvádzanými dôvodmi predloženia novely citovaného platného znenia zákona č. 19/2002 Z. z. je možné sa stotožniť. Vládny návrh tohto zákona v znení predloženom Národnej rade Slovenskej republiky pokrýval aj navrhované doplnenie, t.j. oblasť poľnohospodárstva, kedže oblasti, v ktorých sa vydávanie aproximačných nariadení vlády Slovenskej republiky predpokladalo, boli vo vládnom návrhu zákona vymedzené iba príkladmo, a teda sa tento vzťahoval aj na oblasti v ňom priamo neuvedené, ak sa nimi vykonáva Európska dohoda o pridružení. Až úpravami vládneho návrhu zákona vykonanými parlamentom došlo k zúženiu rozsahu oprávnenia vlády len na oblasti uvedené v zákone taxatívne. 
	Rovnako je možné súhlasiť aj s navrhovanými dvomi upresneniami citovaného zákona, t.j. §2 ods. 2, ktoré je rovnako vyvolané úpravami uskutočnenými vo vládnom návrhu zákona v parlamente, ako aj § 3 ods. 2, pokiaľ ide o upresnenie splnomocňovacieho ustanovenia zákona na vydávanie vykonávacích právnych predpisov na úpravu podrobností vecí upravených v aproximačných nariadeniach vlády Slovenskej republiky. 

	Vzhľadom na uvedené odporúčam vláde Slovenskej republiky súhlasiť s predkladaným návrhom novely zákona č. 19/2002 Z. z..